REGOLAMENT TAL-KUMMISSJONI (KE) Nru 2125/2004
ta’ l-14 ta' Diċembru 2004
li jemenda r-Regolament tal-Kummissjoni (KEE) Nru 890/78 li jistabbilixxi regoli dettaljati għall-attestazzjoni tal-ħops
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1696/71 tas-26 ta’ Lulju 1971 dwar l-organizzazzjoni komuni tal-ħops (1), u b'mod partikolari l-Artikolu 2(5) tiegħu,
Billi:
(1)
Wara li kkunsidraw l-adeżjoni mal-Unjoni Ewropea tar-Repubblika Ċeka, tal-Estonja, ta' Ċipru, tal-Latvja, tal-Litwanja, tal-Ungerija, ta' Malta, tal-Polonja, tas-Slovenja u tas-Slovakkja (minn hawn ‘il quddiem referuti bħala “l-Istati l-Membri l-ġodda”), ir-Regolament tal-Kummissjoni (KEE) Nru 890/78 (2) għandu jiġi aġġornat f’ċerti aspetti.
(2)
Ir-Regolament (KEE) Nru 890/78 jispeċifika fit-testi li għandhom jiddaħħlu fiċ-ċertifikati fil-lingwi uffiċjali tal-Komunità. Dawn it-testi għandhom jiġu speċifikati fil-lingwi tal-Istati l-Membri l-ġodda.
(3)
Ir-Regolament (KEE) Nru 890/78 jistabilixxi d-dati tal-iskadenza fejn l-Istati Membri għandhom jinnotifikaw il-Kummissjoni b’żoni u reġjuni ta' produzzjoni tal-ħops, u ċentri ta' ċertifikazzjoni. Id-dati tal-iskadenza għandhom għalhekk jiġu stabbiliti għall-Istati l-Membri l-ġodda.
(4)
Ir-Regolament (KEE) Nru 890/78 għandu jiġi emendat b'mod konformi ma' dan.
(5)
Il-miżuri pprovduti f'dan ir-Regolament huma skond l-opinjoni tat-Kumitat ta' Ġestjoni tal-Ħops,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 890/78 għandu b'dan ikun emendat kif ġej:
1)
L-Artikolu 5a jinbidel b’dan li ġej:
“Artikolu 5a
Iċ-ċertifikat imsemmi fl-Artikolu 5 tar-Regolament (KEE) Nru 1784/77 għandu jinkludi mill-inqas wieħed mit-testi indikati f’Anness IIa, applikat mill-awtorità illi jkollha poter twettaq tali ċertifikazzjonijiet.”
2)
Fl-Artikolu 6(3), jiddaħħal is-subparagrafu li ġej wara t-tieni s-subparagrafu:
“Fil-każ tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja, din l-informazzjoni għandha tiġi komunikata sal-1 ta’ Jannar 2005.”
3)
Fl-Artikolu 11 għandu jiżdied il-paragrafu li ġej:
“Fil-każ tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja, din l-informazzjoni għandha tiġi komunikata sal-1 ta’ Jannar 2005.”
4)
L-Anness I ta' dan r-Regolament huwa miżjud bħala l-Anness IIa.
5)
L-Anness III huwa emendat skont l-Anness II għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmula fi Brussel, 14 ta' Diċembru 2004.